《刺梅园老松行》
清代·汪文柏

刺梅园中老松树，三载相思今始遇。果然奇绝不虚誉，起伏犹龙令我惧。

长身宛蜒走当路，猛爪攫拿如欲捕。鳞甲浑身不知数，狰狞头角作吞吐。

嘘气为云喷为雾，奋鬣直往苍穹诉。谁敢攀髯触其怒，任彼登天复回顾。

山魈木客安能附，空中定有雷霆护。慈仁虚名落诗赋，欲补十景惟君助。

蒲轮徵辟未必赴，傥逢尊者无恐怖。引杖降之归钵去，是龙是松辨其故，具眼人看方不误。

作者简介：安徽休宁人，原籍浙江桐乡。康熙间，官兵马司指挥，三载归里。工诗，善画墨兰，雅秀绝俗，亦工山水小品。晚年手定诗稿《柯亭余习》，朱彝尊序之。又有《古香楼吟稿》等。